PATVIRTINTA

Kauno miesto savivaldybės mero

2023 m. liepos 3 d.

potvarkiu Nr. M-440

**KAUNO MIESTO SAVIVALDYBĖS GYVENTOJAMS SOCIALINES PASLAUGAS TEIKIANČIŲ ĮSTAIGŲ SĄRAŠO SUDARYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno miesto savivaldybės gyventojams socialines paslaugas teikiančių įstaigų sąrašo sudarymo tvarkos aprašas (toliau – Aprašas) nustato viešojo pirkimo konkurso būdu atrinktų, vykdant programinį ir (ar) projektinį finansavimą (jei veikla numatyta ilgiau nei vieneriems metams), akredituotą socialinę priežiūrą ir socialinę globą ir kitais teisės aktų nustatytais būdais paskirtų socialines paslaugas (toliau – paslaugos) teikiančių įstaigų įtraukimo į Kauno miesto savivaldybės gyventojams socialines paslaugas teikiančių įstaigų sąrašą (toliau – Sąrašas) išbraukimo iš jo ir įstaigų teikiamų paslaugų sustabdymo tvarką.

2. Sąrašą sudaro ir nuolat atnaujina Kauno miesto savivaldybės (toliau – Savivaldybė) administracijos Socialinių paslaugų skyrius (toliau – Skyrius). Sąrašas tvirtinamas Skyriaus vedėjo įsakymu ir viešinamas Savivaldybės interneto svetainėje ([www.kaunas.lt](http://www.kaunas.lt)).

3. Įstaigų, įtrauktų į Sąrašą, paslaugas gali gauti Savivaldybės gyventojai, kuriems tokia teisė nustatyta Lietuvos Respublikos socialinių paslaugų įstatyme, paslaugų teikimo organizavimą reglamentuojančiuose Lietuvos Respublikos Vyriausybės, Lietuvos Respublikos socialinės apsaugos ir darbo ministro teisės aktuose ir juos įgyvendinančiuose Savivaldybės teisės aktuose (toliau – Asmuo).

4. Asmuo į Sąraše esančią įstaigą siunčiamas atsižvelgiant į jo paties (kito teisėto atstovo) pageidavimą ir (ar) Asmens individualius poreikius, įstaigos galimybes suteikti teisės aktų nustatyta tvarka įvertintą poreikį atitinkančias paslaugas (pvz., yra laisvų vietų, įstaiga turi teisę teikti paslaugas tokiai asmenų grupei ir kt.) ir turimą teisės aktų nustatyta tvarka suteiktą teisę teikti Asmeniui reikalingą paslaugą (pvz., akreditacija, licencija), jeigu konkrečiai paslaugai teikti būtina tokia teisė.

5. Įstaigos į Sąrašą įtraukiamos neterminuotai, kol atitinka teisės aktuose ir Apraše nustatytus reikalavimus paslaugoms teikti. Atitikties nustatytiems reikalavimams kontrolę nuolat vykdo Skyrius.

**II SKYRIUS**

**ĮSTAIGŲ ĮTRAUKIMAS Į SĄRAŠĄ IR IŠBRAUKIMAS IŠ JO**

6. Įstaiga, pageidaujanti būti įtraukta į Sąrašą, tiesiogiai, el. paštu socialiniu.paslaugu.skyrius@kaunas.lt ar naudodamasi Savivaldybės elektroninių paslaugų sistema Skyriui pateikia:

6.1. prašymą su priedais, užpildydama Aprašo 1 priede pateiktą formą ir pridėdama nurodytus dokumentus;

6.2. licencijos, suteikiančios teisę teikti socialinę globą, su priedais kopiją, jei ketina teikti socialinės globos paslaugas;

6.3. akreditacijos įsakymo, suteikiančio teisę teikti akredituotą socialinės priežiūros paslaugą, kopiją, jei ketina teikti akredituotos socialinės priežiūros paslaugas (taikoma, kai įstaiga teikia paslaugas pagal kitos savivaldybės suteiktą akreditaciją);

6.4. kitą, įstaigos nuomone, svarbią informaciją, susijusią su ketinamomis teikti paslaugomis Savivaldybėje.

7. Skyriui gavus įstaigos prašymą iki einamojo mėnesio 10 dienos, Skyriaus paskirti atsakingi darbuotojai patikrina pateiktą informaciją ir, nenustatę trūkumų, ne vėliau kaip per 20 darbo dienų parengia Skyriaus vedėjo įsakymą dėl įstaigos įtraukimo į Sąrašą. Skyriui gavus įstaigos prašymą po einamojo mėnesio 10 dienos Skyriaus paskirti atsakingi darbuotojai patikrina pateiktą informaciją ir, nenustatę trūkumų, įtraukia įstaigą į rengiamą kito mėnesio Skyriaus vedėjo įsakymą dėl įstaigos įtraukimo į Sąrašą.

8. Įstaiga į Sąrašą neįtraukiama, jeigu pateikia ne visą arba neteisingą informaciją. Nustatę neatitikčių arba įstaigai pateikus ne visą ar netikslią 6 punkte nurodytą informaciją, Skyriaus paskirti atsakingi darbuotojai nedelsdami, bet ne vėliau kaip per 3 darbo dienas nuo prašymo gavimo, raštu informuoja įstaigą apie trūkumus, nustatydami ne trumpesnį kaip 10 darbo dienų trūkumų pašalinimo terminą. Jei įstaiga per nustatytą terminą nepašalina trūkumų ar neprašo šio termino pratęsti, ji nėra įtraukiama į Sąrašą ir prašymą dėl įtraukimo į Sąrašą turi pateikti iš naujo. Į Sąrašą neįtraukiamos įstaigos, ketinančios teikti paslaugas, kurios visiškai ar iš dalies finansuojamos Savivaldybės biudžeto ar valstybės biudžeto specialiųjų tikslinių dotacijų savivaldybių biudžetams lėšomis, kurių paslaugų kainos (įkainiai) prašymo pateikimo metu viršija 20 proc. Savivaldybės tarybos nustatytus maksimalius paslaugų išlaidų finansavimo Savivaldybės teritorijos gyventojams dydžius.

9. Įstaiga iš Sąrašo išbraukiama:

9.1. jos pačios prašymu;

9.2. netekus licencijos teikti socialinę globą;

9.3. panaikinus teisę teikti akredituotą socialinę priežiūrą;

9.4. jei Apraše nustatyta tvarka buvo fiksuotas (-i) pažeidimas (-ai) dėl paslaugų teikimo ar prisiimtų įsipareigojimų nevykdymo (netinkamo vykdymo) ir per nustatytą terminą įstaiga jo (jų) nepašalino arba įstaiga ir toliau pažeidžia paslaugų teikimo sąlygas;

9.5. kitais pagrindais pasibaigus paslaugų teikimo pagrindui (pasibaigus viešojo pirkimo būdu sudarytai sutarčiai (ją nutraukus), pasibaigus vykdytam projektui ar programai, panaikinus pavedimą teikti paslaugas ir kt.).

10. Licencijos ar akreditacijos sustabdymo laikotarpiu, jei paslaugos buvo teikiamos nekokybiškai ir (ar) netinkamai, įstaiga Sąraše pažymima kaip laikinai neteikianti paslaugų. Apie licencijos sustabdymą įstaiga pateikia informaciją Skyriui per 3 darbo dienas nuo jos sustabdymo dienos.

11. Įstaiga, išskyrus kai ji iš Sąrašo išbraukiama 9.1 papunktyje nurodytu atveju, prieš 20 darbo dienų įspėjama, kad bus išbraukta iš Sąrašo ir kad šiam terminui pasibaigus sutartys su asmenimis bus nutrauktos ir už paslaugas, teikiamas be sutarčių, nebus sumokama. Įspėjimas siunčiamas tuo adresu (-ais), kuris (-ie) nurodyti įstaigos prašyme įtraukti ją į Sąrašą, išskyrus atvejus, kai įstaiga praneša Skyriui apie pasikeitusią buveinės vietą ar pasikeitusius kontaktinius duomenis.

12. Asmenų skundai dėl įstaigų teikiamų paslaugų nagrinėjami teisės aktų nustatyta tvarka. Kilus abejonių, ar įstaiga tinkamai teikia paslaugą, taip pat tais atvejais, kai kyla abejonių, jog paslaugos galimai teikiamos neturint tam teisės ar nesilaikant teisės aktuose įtvirtintų paslaugų teikimo reikalavimų ir tai yra kitos institucijos ar įstaigos kompetencijos klausimas, apie tai jos nedelsiant informuojamos. Sprendimas dėl įstaigos išbraukimo iš Sąrašo priimamas vadovaujantis atsakingų institucijų ar darbuotojų, jei tai priskirtina Savivaldybės kompetencijai, pagrįstu siūlymu.

**III SKYRIUS**

**PASLAUGŲ TEIKIMO PAŽEIDIMAI AR NETINKAMAS ĮSIPAREIGOJIMŲ VYKDYMAS**

13. Sąraše esančių įstaigų paslaugų teikimas gali būti sustabdytas dėl šių priežasčių:

13.1. fiksuotas paslaugų teikimo pažeidimas, jei paslaugos buvo teikiamos nesilaikant teisės aktuose ar pažeidžiant teisės teikti atitinkamą paslaugą nustatytų reikalavimų;

13.2. Savivaldybei teikiami klaidingi ar melagingi duomenys pagal Aprašo, sutarčių, sudarytų su įstaiga dėl paslaugų teikimo, ar teisės aktų reikalavimus;

13.3. Įstaiga vykdo veiklą pasibaigus ar sustabdžius akreditacijos, licencijos, sutarties ar kito paslaugų teikimo pagrindo galiojimą*.*

14. Paaiškėjus 13 punkte nurodytoms aplinkybėms Skyriaus atsakingas darbuotojas nedelsdamas, bet ne vėliau kaip per 3 darbo dienas nuo šių aplinkybių paaiškėjimo dienos, informuoja įstaigą apie nustatytus pažeidimus ir nustato terminą, ne trumpesni kaip 5 darbo dienos, jiems pašalinti, jei pagal pažeidimo turinį jį galima pašalinti. Įstaigai pagrindus poreikį, šis terminas gali būti pratęstas.

15. Pažeidimo šalinimo laikotarpiu atsakingo darbuotojo siūlymu Sąraše esančių įstaigų paslaugų teikimas gali būti sustabdytas apie tai iš anksto, ne vėliau kaip prieš 3 darbo dienas, raštu informavus įstaigą. Sustabdomas teikimas tų paslaugų, dėl kurių fiksuotas pažeidimas.

16. Paslaugų teikimo sustabdymo laikotarpiu paslaugos naujiems asmenims neorganizuojamos.

17. Jei įstaiga per nustatytą terminą pažeidimo nepašalina arba ir toliau nustatomi 13 punkte nurodyti pažeidimai (pažeidimai fiksuojami 12 mėn. laikotarpiu), įstaiga išbraukiama iš Sąrašo, apie tai ją informavus ne vėliau kaip prieš 5 darbo dienas.

18. Įstaiga, nesutikdama su sprendimu dėl paslaugų teikimo sustabdymo pažeidimo šalinimo laikotarpiu ir pažymėjimu Sąraše kaip laikinai neteikiančia paslaugų, taip pat nesutikdama su sprendimu dėl išbraukimo iš Sąrašo, gali jį skųsti Savivaldybės merui. Skundo tyrimui sudaroma atskira komisija.

19. Jei nustatoma, kad pažeidimo tyrimo subjektas teisės aktų nustatyta tvarka yra paskirta kita institucija ar įstaiga, Skyriaus atsakingas darbuotojas nedelsdamas, bet ne vėliau kaip per 3 darbo dienas nuo pažeidimo paaiškėjimo dienos, informuoja atsakingą instituciją ar įstaigą.

**IV SKYRIUS**

**SĄRAŠE ESANČIŲ ĮSTAIGŲ TEISĖS IR PAREIGOS**

20. Sąraše nurodytas paslaugas, kurios visiškai ar iš dalies finansuojamos Savivaldybės biudžeto ar valstybės biudžeto specialiųjų tikslinių dotacijų savivaldybių biudžetams lėšomis, įstaigos gali pradėti teikti Savivaldybės gyventojams tik po to, kai pasirašo Savivaldybės patvirtintos formos socialinių paslaugų teikimo Kauno miesto gyventojams ir asmens duomenų tvarkymo sutartį.

21. Teikdamos paslaugas įstaigos privalo laikytis Lietuvos Respublikos socialinių paslaugų įstatymo ir jį įgyvendinančių teisės aktų reikalavimų, taip pat sutarčių, kurias sudaro su Savivaldybe dėl paslaugų teikimo, nuostatų.

22. Įstaigos iki kiekvieno mėnesio 10 ir 20 dienos pateikia Skyriui el. paštu socialiniu.paslaugu.skyrius@kaunas.lt informaciją apie įstaigoje esančių laisvų vietų paslaugoms Savivaldybės gyventojams teikti skaičių (Aprašo 2 priedas) arba šią informaciją pateikia užpildydama šią formą Savivaldybės interneto svetainės www.kaunas.lt elektroninių paslaugų skiltyje. Įstaigai nepateikus šios informacijos bus laikoma, kad aktualiu metu laisvų vietų paslaugoms gauti Savivaldybės gyventojams nėra.

23. Pasibaigus ketvirčiui iki kito mėnesio 10 dienos įstaiga pateikia informaciją apie įstaigoje dirbančius socialinės srities darbuotojus ir į paslaugų teikimą įtrauktus savanorius (Aprašo 3 priedas).

24. Įstaigos, teikdamos paslaugas Savivaldybės gyventojams, turi teisę gauti visą informaciją, susijusią su paslaugų Savivaldybės gyventojams teikimo organizavimu, ir aktualius Savivaldybės institucijų teisės aktus.

25. Skyriaus paskirtų atsakingų darbuotojų prašymu įstaigos privalo pateikti visą informaciją, susijusią su paslaugų Savivaldybės gyventojams teikimu.

**V SKYRIUS**

**BAIGIAMOSIOS NUOSTATOS**

26. Įstaigos teikiami duomenys saugomi Skyriaus kompiuterinėse duomenų bazėse.

27. Atnaujinti Sąrašo duomenys skelbiami Savivaldybės interneto svetainėje ne vėliau kaip kitą darbo dieną po jų atnaujinimo.

28. Už Aprašo nuostatų tinkamą įgyvendinimą atsakingas Skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_